CELEX: 32018D0612(01)
Language: bg
Date: 2018-06-07 00:00:00
Title: Решение на Комисията от 7 юни 2018 година за придаване на официален характер на Експертната група за митническа политика на Комисията

12.6.2018   
            
            
               BG
            
            
               Официален вестник на Европейския съюз
            
            
               C 201/3
            
         РЕШЕНИЕ НА КОМИСИЯТА
   от 7 юни 2018 година
   за придаване на официален характер на Експертната група за митническа политика на Комисията
   (2018/C 201/04)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               По силата на Договора за функционирането на Европейския съюз (ДФЕС) Съюзът разполага с компетентност по свързаните с митниците въпроси в няколко области на своите вътрешна или външна политика и действия. В резултат на упражняването на тази компетентност от страна на Съюза и на изпълнението на приетите на нейна основа мерки от страна на държавите членки митническият съюз е придобил своята форма и постепенно е укрепнал от 1968 г. насам.
            
         
               (2)
            
            
               В съответствие със Съобщението на Комисията, озаглавено „Развитие на митническия съюз в ЕС и на неговото управление“ (1), Комисията трябва да обнови партньорството си с държавите членки, за да изгради споделено общо виждане за управлението на митническия съюз на ЕС, така че да осигури по-гъвкаво и ефективно сътрудничество и подобряване на нормотворчеството, като се ползва от експертните знания и опит на митническите органи на държавите членки в рамките на един консултативен орган.
            
         
               (3)
            
            
               Необходимо е също да се осигури еднакво прилагане и ефективно налагане на изпълнението на правилата чрез по-добро съгласуване и сътрудничество между оперативните служби.
            
         
               (4)
            
            
               Освен това ефективното управление на външните граници на Съюза днес изисква съгласувано правоприлагане и управление на границите, както и изграждане на по-тясно сътрудничество и засилен обмен на информация с администрациите, работещи в други свързани области на политиката, като например Съюза на сигурност, за да се допринесе за неговата ефективност.
            
         
               (5)
            
            
               Досега за разработването на политиката, за координацията и за привеждането в действие на митническия съюз Комисията е разчитала много на експертните знания и опит и на консултациите на Групата за митническа политика (ГМП), която беше създадена през 1962 г. ГМП е неформална експертна група на Комисията по смисъла на Решението на Комисията за установяване на хоризонтални правила относно експертните групи (2), в която се събират ръководителите на митническите администрации. Значението на ГМП е признато от Съвета в неговите Заключения относно реформата на управлението на митническия съюз на ЕС (3).
            
         
               (6)
            
            
               С цел да се укрепят позициите на ГМП в управлението на митническия съюз, като така се осигурява последователността на извършената в тази насока работа и се черпи от експертните знания и опит на Групата, и да се подчертае нейното значение в процеса на управление на митническия съюз, наред с другите относими форуми, да се разгърнат и изяснят ролята, задачите и структурата ѝ, е необходимо на статута на ГМП да бъде придаден официален характер.
            
         
               (7)
            
            
               Групата следва да подпомага Комисията със своя принос при определянето на митническата политика и стратегия и при поставянето на ясни стратегически и оперативни приоритети за бъдещето на развитието и управлението на митническия съюз в съответствие със стратегическите цели, определени в Съобщението на Комисията относно стратегия за развитието на митническия съюз (4).
            
         
               (8)
            
            
               Групата следва също така да подпомага Комисията при установяването на всеобхватно сътрудничество и координация между Комисията и държавите членки и другите заинтересовани страни по оперативните аспекти на митническия съюз и изпълнението на законодателството, програмите и политиките на Съюза в областта на митниците. Освен това Групата следва да взема предвид и да дава съвети по относимите аспекти на други политики, важни за митниците, като например политиката за борба с измамите или събирането на приходите.
            
         
               (9)
            
            
               Групата следва да е съставена от митническите органи на държавите членки.
            
         
               (10)
            
            
               Следва да се определят правила за оповестяването на информация от страна на членовете на Групата.
            
         
               (11)
            
            
               Личните данни трябва да се обработват в съответствие с Регламент (ЕО) № 45/2001 на Европейския парламент и на Съвета (5),
            
         РЕШИ:
   Член 1
   Предмет
   Официално се създава Експертната група за митническа политика на Комисията (наричана по-нататък „Групата“).
   Член 2
   Задачи
   Задачите на Групата са:
   
               а)
            
            
               да дава стратегически съвети на Комисията по въпросите на митническата политика и по това как да бъде подобрено функционирането на митническия съюз;
            
         
               б)
            
            
               да съветва Комисията с оглед на ефективното и ефикасно функциониране на митническия съюз, включително по оперативни въпроси, свързани с прилагането на политиката;
            
         
               в)
            
            
               да обменя опит и най-добри практики и информация по нови рискове и оперативни предизвикателства и предизвикателства, свързани с финансирането и привеждането в съответствие;
            
         
               г)
            
            
               да дава стратегически съвети на Комисията във връзка с дейностите по следните програми за финансиране:
               
                           i)
                        
                        
                           „Митници 2020“, създадена с Регламент (ЕС) № 1294/2013 на Европейския парламент и на Съвета (6);
                        
                     
                           ii)
                        
                        
                           „Фискалис 2020“, създадена с Регламент (ЕС) № 1286/2013 на Европейския парламент и на Съвета (7);
                        
                     
         
               д)
            
            
               да дава съвети по въпроси, свързани със събирането на приходите, които попадат под отговорността на митниците;
            
         
               е)
            
            
               да дава стратегически съвети по следните въпроси:
               
                           i)
                        
                        
                           възникващи или планирани нови инициативи по митническата политика и програма, както и планирано законодателство, което ще промени или ще повлияе върху съществуващата митническа политика или ще се отрази върху оперативните процедури;
                        
                     
                           ii)
                        
                        
                           оперативни въпроси, свързани с прилагането на политиката, които възникват в резултат на ново законодателство;
                        
                     
                           iii)
                        
                        
                           въпроси, които ще засегнат организацията на администрациите или органите на държавите членки, управлението на човешките ресурси, включително обучението и образователните програми, бюджета или капацитета;
                        
                     
                           iv)
                        
                        
                           всякакви други въпроси от стратегическо значение от свързани с митниците области, в които участват членовете и които са от области на политиката на Съюза, различни от митническия съюз;
                        
                     
         
               ж)
            
            
               да създава условия за обмен на опит и добри практики по въпроси, свързани с митниците.
            
         Член 3
   Консултации
   Комисията може да се консултира с Групата по всякакви въпроси, свързани с митниците.
   Член 4
   Членство
   1.   Членове на Групата са митническите органи съгласно определението в член 5, точка 1 от Регламент (ЕС) № 952/2013 на Европейския парламент и на Съвета (8). Членовете определят свои представители на ниво генерален директор на ГД „Данъчно облагане и митнически съюз“/началник на департамент или на сходно ниво и са длъжни да гарантират, че техните представители предоставят нужните експертни знания и опит.
   2.   Представителите на членовете, които според ГД „Данъчно облагане и митнически съюз“ не отговарят на условията, определени в член 339 от Договора за функционирането на Европейския съюз, престават да бъдат канени за участие в заседанията на Групата и могат да бъдат заменени за оставащата част от мандата си.
   Член 5
   Председател
   Групата се председателства от генералния директор на ГД „Данъчно облагане и митнически съюз“ или, в негово отсъствие, от друг представител на Комисията, определен от ГД „Данъчно облагане и митнически съюз“.
   Член 6
   Функциониране
   1.   Групата действа по искане на ГД „Данъчно облагане и митнически съюз“ в съответствие с хоризонталните правила.
   2.   Заседанията на Групата обикновено се провеждат в помещения на Комисията.
   3.   ГД „Данъчно облагане и митнически съюз“ предоставя секретарски услуги. Длъжностни лица на Комисията от други департаменти, които проявяват интерес към работата на Групата, могат да участват в заседанията на Групата и на нейните подгрупи.
   4.   Със съгласието на ГД „Данъчно облагане и митнически съюз“ Групата може, с обикновено мнозинство на своите членове, да реши обсъжданията ѝ да бъдат открити.
   5.   Протоколът от обсъжданията по всяка точка от дневния ред съдържащ изразените от групата становища трябва да бъде съдържателен и пълен. Протоколът се изготвя от секретариата под отговорността на председателя.
   6.   Групата приема с консенсус своите становища, препоръки или доклади. При гласуване резултатът от гласуването се определя с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
   Член 7
   Подгрупи
   1.   ГД „Данъчно облагане и митнически съюз“ може да създава подгрупи за разглеждане на конкретни въпроси въз основа на задание, определено от ГД „Данъчно облагане и митнически съюз“. Подгрупите функционират в съответствие с хоризонталните правила и се отчитат пред Групата. Те се разпускат веднага след приключването на възложения им мандат.
   2.   За членове на подгрупа могат да бъдат назначавани само членове на Групата.
   Член 8
   Поканени експерти
   ГД „Данъчно облагане и митнически съюз“ може да покани експерти със специфични експертни знания и опит по даден въпрос от дневния ред, които да вземат участие в работата на Групата или подгрупите само по него.
   Член 9
   Наблюдатели
   1.   На физически лица, организации и публични субекти може да се предостави статут на наблюдател в съответствие с хоризонталните правила чрез пряка покана или с покана за представяне на кандидатури.
   2.   Организациите и публичните субекти, определени за наблюдатели, излъчват свои представители.
   3.   Председателят може да разреши на наблюдателите и техните представители да участват в разискванията на Групата и да предоставят експертни знания и опит. Те обаче нямат право на глас и не участват във формулирането на препоръките или съветите на Групата.
   Член 10
   Процедурен правилник
   По предложение на ГД „Данъчно облагане и митнически съюз“ и със съгласието ѝ, както и в съответствие с хоризонталните правила, Групата приема с обикновено мнозинство на своите членове свой процедурен правилник въз основа на стандартния процедурен правилник за експертните групи.
   Член 11
   Професионална тайна и работа с класифицирана информация
   Членовете на Групата, техните представители и поканените експерти и наблюдатели са обвързани със задължението за опазване на професионалната тайна, което по силата на Договорите и правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (9) и 2015/444 (10) на Комисията. При неспазване на тези задължения Комисията може да предприеме всички подходящи мерки.
   Член 12
   Прозрачност
   1.   Групата и нейните подгрупи се регистрират в Регистъра на експертните групи.
   2.   Що се отнася до състава на групата, в Регистъра на експертните групи се публикуват следните данни:
   
               а)
            
            
               имената на митническите органи;
            
         
               б)
            
            
               имената на наблюдателите.
            
         3.   До всички съответни документи, включително дневния ред, протоколите и представените от участниците материали, се предоставя достъп чрез публикуването им в Регистъра на експертните групи или чрез връзка от Регистъра към специален уебсайт, на който може да се намери информацията. Достъпът до тези специални уебсайтове не трябва да е обвързан с изискване за регистриране на потребителите или с някакво друго ограничение. По-специално дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (11).
   Член 13
   Разходи за заседанията
   1.   Участниците в дейностите на Групата и на подгрупите не получават възнаграждение за извършваните от тях услуги.
   2.   Пътните и дневните разходи на участниците в дейностите на Групата и подгрупите се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите. Възстановяването се ограничава до един участник от държава членка.
   
      Съставено в Брюксел на 7 юни 2018 година.
      
         
            За Комисията
         
         Pierre MOSCOVICI
         
            Член на Комисията
         
      
   
   
      (1)  СОМ (2016) 813 final, 21 декември 2016 г.
   
      (2)  C(2016) 3301 final, 30 май 2016 г.
   
      (3)  ОВ C 171, 6.6.2014 г., стр. 1.
   
      (4)  СОМ (2008) 169 final, 1 април 2008 г.
   
      (5)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
   
      (6)  Регламент (ЕС) № 1294/2013 на Европейския парламент и на Съвета от 11 декември 2013 г. за създаване на програма за действие за митниците в Европейския съюз за периода 2014—2020 г. („Митници 2020“) и за отмяна на Решение № 624/2007/ЕО (ОВ L 347, 20.12.2013 г., стр. 209).
   
      (7)  Регламент (ЕС) № 1286/2013 на Европейския парламент и на Съвета от 11 декември 2013 г. за създаване на програма за действие за подобряване на функционирането на системите за данъчно облагане в Европейския съюз за периода 2014—2020 г. („Фискалис 2020“) и за отмяна на Решение № 1482/2007/ЕО (ОВ L 347, 20.12.2013 г., стр. 25).
   
      (8)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
   
      (9)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
   
      (10)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
   
      (11)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).